Bekommernisse 4 – Liplekker
Blye Versekering vir 5 Sept 2019 Tema: Bekommernisse 4
****Martha was die besige vrou en Maria weet ons, aanvanklik die rondloper vrou, totdat sy Jesus gevind het. Martha is besig, altyd besig, daar is nie tyd nie. Dan sien ek hoe lyk Martha se hart op daardie stadium, sy is nie blymoedig nie. Hier moet sy haar dood werk en kyk wat doen Maria.
Luk 10:40 Maar Martha was baie besig om alles klaar te maak. Sy kom toe daar staan en sê: Here, gee U nie om dat my suster my alleen laat bedien nie? Sê dan vir haar dat sy my moet help.41 Maar Jesus antwoord en sê vir haar: Martha, Martha, jy is besorg en verontrus oor baie dinge; 42 maar een ding is nodig; en Maria het die goeie deel uitgekies wat van haar nie weggeneem sal word nie.
**** Waar is jy? Besig besig besig daar is nie tyd nie. Ek en jy het een ding nodig en dit is, neem tyd om by Jesus se voete te sit.
Matt.16:26 Want wat baat dit 'n mens as hy die hele wêreld win, maar aan sy siel skade ly? Of wat sal 'n mens gee as losprys vir sy siel?
GEBED vir VANDAG M-N
Onse Vader U sit oor die heelal en kyk en sien spikkeltjie mense raak wat soos miertjies rusteloos rondskarrel om 'n bestaan te maak. Gee ons elkeen die besef vandag dat ons rus by U voete kan vind. U bly in beheer en U beloftes is waar. Hy wat in die skuilplek van die Allerhoogste sit sal vernag in die skaduwee van die Almagtige. Wat 'n wonderlike woord vir ons elkeen. Ek bid vandag vir almal onder die letter M en N vanoggend. Dalk is daar Marthas wat Marias moet word. Help hulle elkeen om te leer wat die waarde van U teenwoordigheid is. In Jesus se Naam. Amen.